PATVIRTINTA

Kauno miesto savivaldybės mero

2023 m. gruodžio 15 d.

potvarkiu Nr. [M-953](file:///\\dokumentai.kaunas.lt\paieska\Dokumentu%20archyvas\Dokumentai\Meras\Potvarkiai\2023\Bendri\m230953.docx)

**KAUNO MIESTO SAVIVALDYBĖS IR VERSLO ATSTOVŲ DARBO GRUPĖS VEIKLOS NUOSTATAI**

# I SKYRIUS

# BENDROSIOS NUOSTATOS

1. Šie nuostatai nustato Kauno miesto savivaldybės (toliau – Savivaldybė) ir verslo atstovųdarbo grupės (toliau – darbo grupė) uždavinius, funkcijas, sudarymą ir veiklos organizavimą, sprendimų priėmimą ir jų įforminimą, darbo grupės narių teises, pareigas ir atsakomybę.
2. Darbo grupė savo veikloje vadovaujasi Lietuvos Respublikos įstatymais, kitais teisės aktais ir šiais veiklos nuostatais.
3. Darbo grupė savo sprendimus priima laikydamasi nešališkumo, objektyvumo, lygiateisiškumo ir nediskriminavimo principų. Priimdama sprendimus darbo grupė yra savarankiška.
4. Darbo grupės sprendimai yra rekomendacinio pobūdžio.
5. Darbo grupė atskaitinga Savivaldybės merui.

**II SKYRIUS**

**DARBO GRUPĖS UŽDAVINIAI IR FUNKCIJOS**

1. Darbo grupės uždavinys – siekti daryti pozityvią įtaką kuriant miesto įvaizdį ir strategijas, prisidėti prie įvairių plėtros programų įgyvendinimo ir verslo aplinkos gerinimo.
2. Darbo grupė atlieka šias funkcijas:
   1. svarsto klausimus dėl verslo plėtros ir verslo aplinkos gerinimo įgyvendinant vietos savivaldos uždavinius;
   2. skatina valdžios atstovų ir verslo bendruomenės dialogą ir bendradarbiavimą, kviečia atsakingus asmenis dalyvauti aktualiuose renginiuose ir pareikšti savo nuomonę, kai reikia suderinti svarbius visuomenei klausimus;
   3. skatina informacijos įvairiais miesto plėtros, strategijų kūrimo ir miesto įvaizdžio klausimais sklaidą;
   4. bendradarbiauja su atsakingomis institucijomis regioninės plėtros (plėtros strategijos ir programos, Europos Sąjungos projektai, investicijų projektai), švietimo (profesinis rengimas, kvalifikacijos kėlimas, profesinis orientavimas), energetikos (elektros ir šilumos ūkis), inovacijų (mokslo įtaka ekonominei ir socialinei plėtrai), darnios plėtros (gamtą tausojančių technologijų diegimas pramonėje, subalansuotas vartojimas) ir kitose srityse;
   5. bendradarbiauja ir prireikus teikia metodinę pagalbą rengiant ir vykdant įvairias miesto plėtros programas.

**III SKYRIUS**

**DARBO GRUPĖS SUDARYMAS IR VEIKLOS ORGANIZAVIMAS**

1. Darbo grupė sudaroma, jos sudėtis keičiama Savivaldybės mero potvarkiu.
2. Darbo grupė sudaroma iš 15 narių. Po 5 (penkis) asmenis deleguoja Kauno prekybos, pramonės ir amatų rūmai ir Kauno krašto pramonininkų ir darbdavių asociacija, taip pat darbo grupėje dalyvauja 5 (penki) Savivaldybės atstovai – Savivaldybės meras, politinio (asmeninio) pasitikėjimo arba karjeros valstybės tarnautojai bei Savivaldybės tarybos nariai (jų sutikimu) (toliau – šalys).
3. Darbo grupės veiklai vadovauja darbo grupės pirmininkas, renkamas rotacijos principu vieniems metams iš šalių deleguotų atstovų posėdyje dalyvaujančių darbo grupės narių paprasta balsų dauguma. Pirmininkas pirmą kartą išrenkamas per pirmąjį darbo grupės posėdį. Pirmąjį darbo grupės posėdį per 1 mėnesį nuo darbo grupės sudarymo sušaukia darbo grupės sekretorius.
4. Darbo grupės pirmininkas gali atsistatydinti iš pareigų savo noru.
5. Darbo grupės pirmininkas sudaro posėdžio darbotvarkę ir ne vėliau kaip prieš savaitę iki posėdžio supažindina su ja darbo grupės narius. Klausimai į darbo grupės posėdžio darbotvarkę įtraukiami darbo grupės pirmininko ar darbo grupės narių iniciatyva.
6. Darbo grupės veiklos forma yra posėdžiai. Posėdžiams pirmininkauja darbo grupės pirmininkas. Jeigu darbo grupės pirmininkas dėl svarbių priežasčių negali dalyvauti posėdyje, posėdžiui pirmininkauja darbo grupės pirmininko deleguotas tos pačios šalies, kuriai jis pats atstovauja, darbo grupės narys ir atlieka šiuose nuostatuose darbo grupės pirmininkui priskirtas funkcijas.
7. Darbo grupės posėdžiai šaukiami pagal poreikį. Iniciatyvos teisę sušaukti posėdį turi darbo grupės pirmininkas ir darbo grupės narys, pateikdamas darbo grupės pirmininkui pasiūlymą sušaukti posėdį. Darbo grupės pirmininkas per 1 savaitę nuo pasiūlymo gavimo dienos turi sušaukti darbo grupės posėdį. Posėdžio medžiaga darbo grupės nariams pateikiama ne vėliau kaip prieš 2 darbo dienas iki posėdžio.
8. Darbo grupės posėdis yra teisėtas, jei jame dalyvauja daugiau kaip pusė darbo grupės narių.
9. Darbo grupės sprendimai priimami posėdyje dalyvaujančių darbo grupės narių balsų dauguma. Jeigu balsai pasiskirsto po lygiai, lemia darbo grupės pirmininko (posėdžio pirmininko) balsas.
10. Darbo grupės sprendimai įforminami posėdžio protokolu. Protokolo įvadinėje dalyje nurodoma posėdžio data ir laikas, posėdžio pirmininko ir protokolą rašiusio asmens vardai ir pavardės, posėdžio dalyviai, svarstomieji klausimai (darbotvarkė), kviestųjų asmenų vardai, pavardės, pareigos ir kam jie atstovauja, jei atstovauja konkrečiam juridiniam asmeniui. Protokolo dėstomojoje dalyje įrašomas kiekvienas svarstomas darbotvarkės klausimas ir priimtas sprendimas konkrečiu darbotvarkės klausimu. Jei svarstomu klausimu balsuojama, nurodomi balsavimo rezultatai. Protokolą pasirašo posėdžio pirmininkas ir darbo grupės sekretorius. Posėdyje dalyvavusių asmenų kalbos fiksuojamos posėdžio metu daromame garso įraše, kuris yra saugomas informacinėse laikmenose.
11. Darbo grupės posėdžių protokolus rašo, dokumentus tvarko ir darbo grupės pirmininko nurodymu reikiamus dokumentus rengia darbo grupės sekretorius. Sekretoriaus pareigas atlieka Kauno miesto savivaldybės administracijos Tarybos veiklos administravimo skyriaus vedėjo įsakymu paskirtas šio skyriaus karjeros valstybės tarnautojas arba darbuotojas, dirbantis pagal darbo sutartį.

**IV SKYRIUS**

**DARBO GRUPĖS TEISĖS IR JOS NARIŲ PAREIGOS**

1. Darbo grupė turi šias teises:
   1. kviesti į savo posėdžius su svarstomais darbotvarkės klausimais susijusius asmenis;
   2. gauti iš Savivaldybės administracijos padalinių, įmonių, įstaigų, organizacijų darbo grupei darbui reikiamą informaciją apie rengiamus aktualius teisės aktų projektus, taip pat kitą tiesiogiai su darbo grupės veikla susijusią informaciją;
   3. kreiptis į valstybės institucijas, mokslo ir studijų institucijas su prašymu pasitelkti kitų specialistų (ekspertų) išvadas ir kitokią reikiamą medžiagą;
   4. gauti ekspertų komitetų ir komisijų išvadas, derinti jas darbo grupės posėdžiuose ir jų pagrindu rengti patarimus ir pasiūlymus Savivaldybei;
   5. skleisti visuomenei informaciją apie darbo grupės veiklą, organizuoti diskusijas.
2. Darbo grupės nariai turi teisę siūlyti Savivaldybės merui pakeisti ir papildyti šiuos nuostatus.
3. Darbo grupės narys privalo deklaruoti savo interesus, susijusius su svarstomu klausimu, ir nuo jo svarstymo nusišalinti.
4. Darbo grupės nariai neturi teisės atskleisti su darbo grupės veikla susijusios informacijos, jeigu jos atskleidimas prieštarauja galiojantiems teisės aktams. Pareiga saugoti asmens duomenų paslaptį galioja ir pasibaigus dalyvavimui darbo grupės veikloje.

**V SKYRIUS**

**BAIGIAMOSIOS NUOSTATOS**

1. Šie nuostatai gali būti keičiami Savivaldybės mero potvarkiu.
2. Darbo grupės nariai, pažeidę Lietuvos Respublikos teisės aktus ir šiuos nuostatus, atsako Lietuvos Respublikos įstatymų ir kitų teisės aktų nustatyta tvarka.

–––––––––––––––––––––––––––––